Hjemmekjære ABBA-Agnetha snakket ut hos Skavlan
Hun er en av Skandinavias største popstjerner gjennom tidene etter årene i ABBA fra 1971 til 1982. Siden hadde hun suksess som soloartist, men ikke siden 2004 har hun gitt ut plate. Det gjør hun senere i år, og i kveld er hun gjest hos Fredrik Skavlan, et program som ble tatt opp i torsdag kveld. Her ble hun som seg hør og bør spurt om tiden i ABBA. En tid med suksess med reiser verden rundt, men det var ikke alltid like glamorøst skal vi tro Fältskog. - Jeg hadde perioder da jeg kjente på følelsen «gud, hvor deilig det er å være hjemme!», fortalte hun, som på den tiden var gift med ABBA-kollega Björn Ulvaeus. Sammen hadde to barn som ble født midt i de hektiske årene, 1973 og 1977. - Vi reiste så mye, mens jeg hadde to små barn hjemme. Jeg gikk fra luksussuiter til vaskebøtta, og synes det var vidunderlig! - Synes du det var mer slitsomt enn morsomt å være med i ABBA, ville Skavlan vite senere i intervjuet. - Vanskelig spørsmål. Kanskje.. Eller nei, det kan jeg ikke si. Vi hadde det utrolig morsomt. Jeg tror alle kjente på at dette var vår greie. ABBA-stjernen kom også inn på tiden utenfor rampelyset, og hun fortalte at hun måtte trekke seg tilbake da hun var rundt 50, og Skavlan spør henne om hun er en spesielt engstelig person. - Ja det er jeg. - Hvordan da? - Engstelig, urolig. Jeg har fått litt for mye av det tror jeg. Men det som er positivt er at jeg kan bruke mye av det i låtene, jeg kan være et følelsesmenneske der. Selv om både gruppen og ekteskapet med Ulveus gikk i oppløsning snakket hun varmt om samarbeidet innad i ABBA. - Vi hadde det så gøy fordi alle var begavet på sin måte, og alle bidro med hvert sitt. Selv hadde jeg mange ideer om koring, litt småpuss her og der for å gjøre låten mer levende. Det bidro jeg med. En liten gimmick i hver låt.
Den myteomspunne og mediesky ABBA-stjernen Agnetha Fältskog (62) er tilbake etter mange år ute av rampelyset.